CELEX: 32015R0768
Language: el
Date: 2015-05-11 00:00:00
Title: Κανονισμός (ΕΕ) 2015/768 του Συμβουλiου, της 11ης Μαΐου 2015, για την επέκταση της εφαρμογής του κανονισμού (ΕΕ) αριθ. 331/2014 για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία (πρόγραμμα «Περικλής 2020») στα μη συμμετέχοντα κράτη μέλη

14.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 121/1
            
         ΚΑΝΟΝΙΣΜΌΣ (ΕΕ) 2015/768 ΤΟΥ ΣΥΜΒΟΥΛIΟΥ
   της 11ης Μαΐου 2015
   για την επέκταση της εφαρμογής του κανονισμού (ΕΕ) αριθ. 331/2014 για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία (πρόγραμμα «Περικλής 2020») στα μη συμμετέχοντα κράτη μέλη
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 352,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη του Ευρωπαϊκού Κοινοβουλίου,
   Αποφασίζοντας σύμφωνα με ειδική νομοθετική διαδικασία,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 331/2014 του Ευρωπαϊκού Κοινοβουλίου και του Συμβουλίου (1), που θεσπίζει το πρόγραμμα Pericles 2020 και αντικαθιστά το πρόγραμμα Perikles που θεσπίστηκε με την απόφαση 2001/923/ΕΚ του Συμβουλίου (2), προβλέπει ότι εφαρμόζεται στα κράτη μέλη σύμφωνα με τις Συνθήκες. Το άρθρο 139 της Συνθήκης για τη λειτουργία της Ευρωπαϊκής Ένωσης προβλέπει ότι τα μέτρα που διέπουν τη χρήση του ευρώ, όπως αναφέρονται στο άρθρο 133, δεν έχουν εφαρμογή για τα κράτη μέλη για τα οποία ισχύει παρέκκλιση.
            
         
               (2)
            
            
               Ωστόσο, οι ανταλλαγές πληροφοριών και προσωπικού και τα μέτρα συνδρομής και κατάρτισης που εφαρμόζονται στο πλαίσιο του προγράμματος Pericles 2020 θα πρέπει να είναι ενιαία σε όλη την Ένωση και, κατά συνέπεια, θα πρέπει να ληφθούν τα απαιτούμενα μέτρα που θα εξασφαλίσουν το ίδιο επίπεδο προστασίας για το ευρώ στα κράτη μέλη για τα οποία ισχύει παρέκκλιση.
            
         
               (3)
            
            
               Η εφαρμογή του κανονισμού (ΕΕ) αριθ. 331/2014 θα πρέπει επομένως να επεκταθεί στα κράτη μέλη εκτός των συμμετεχόντων κρατών μελών όπως ορίζονται στον κανονισμό (ΕΕ) αριθ. 974/98 του Συμβουλίου (3) («μη συμμετέχοντα κράτη μέλη»).
            
         
               (4)
            
            
               Είναι σκόπιμο να διασφαλιστεί ομαλή μετάβαση χωρίς διακοπή μεταξύ του προγράμματος Perikles και του προγράμματος Pericles 2020 και είναι σκόπιμο να ευθυγραμμιστεί η διάρκεια του παρόντος κανονισμού με τον κανονισμό (ΕΕ, Ευρατόμ) αριθ. 1311/2013 του Συμβουλίου (4). Κατά συνέπεια, θα πρέπει να εφαρμοσθεί ο παρών κανονισμός από την 1η Ιανουαρίου 2014,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Η εφαρμογή του κανονισμού (ΕΕ) αριθ. 331/2014 επεκτείνεται στα κράτη μέλη εκτός των συμμετεχόντων κρατών μελών όπως ορίζονται στο άρθρο 1 στοιχείο α) του κανονισμού (ΕΚ) αριθ. 974/98.
   2.   Οι αρμόδιες εθνικές αρχές των κρατών μελών που αναφέρονται στην παράγραφο 1 του παρόντος άρθρου θεωρούνται επιλέξιμοι φορείς για χρηματοδότηση κατά την έννοια του άρθρου 5 του κανονισμού (ΕΕ) αριθ. 331/2014.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαΐου 2015.
      
         
            Για το Συμβούλιο
         
         
            Ο Πρόεδρος
         
         J. DŪKLAVS
      
   
   
      (1)  Κανονισμός (ΕΕ) αριθ. 331/2014 του Ευρωπαϊκού Κοινοβουλίου και του Συμβουλίου, της 11 Μαρτίου 2014, για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία (πρόγραμμα «Pericles 2020») και την κατάργηση των αποφάσεων 2001/923/ΕΚ, 2001/924/ΕΚ, 2006/75/ΕΚ, 2006/76/ΕΚ, 2006/849/ΕΚ και 2006/850/ΕΚ του Συμβουλίου (ΕΕ L 103 της 5.4.2014, σ. 1).
   
      (2)  Απόφαση 2001/923/ΕΚ του Συμβουλίου, της 17ης Δεκεμβρίου 2001, για τη θέσπιση προγράμματος δράσης στον τομέα των ανταλλαγών, της συνδρομής και της κατάρτισης για την προστασία του ευρώ από την παραχάραξη και την κιβδηλεία (πρόγραμμα «Perikles») (ΕΕ L 339 της 21.12.2001, σ. 50).
   
      (3)  Κανονισμός (ΕΚ) αριθ. 974/98 του Συμβουλίου, της 3ης Μαΐου 1998, για την εισαγωγή του ευρώ (ΕΕ L 139 της 11.5.1998, σ. 1).
   
      (4)  Κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).